Цар Калигула је 38. године обновио независност Краљевства постављајући на престо Антиоха IV, сина последњег краља. Антиохово краљевство је била клијентска држава Римског царства. Калигула је исте године збацио Антиоха који се на престо враћа тек након цареве погибије и доласка Клаудија на власт (41). Антиох је верно служио Римљанима. Учествовао је у Партском рату (54—64). У Години четири цара подржавао је Веспазијана, а помогао је и његовом сину Титу у гушењу Јудејског устанка (опсада Јерусалима). Владао је до 72. године када је цар Веспазијан коначно укинуо Краљевство и прикључио га територији Сиријске провинције. Гувернер Луције Цезеније Пет оптужио је Антиоха за склапање завере са Партима. Антиох је побегао у Партију одакле је писмом убедио цара да је невин. Веспазијан му је дозволио да се врати у Царство, али га није вратио на престо. Антиох је наставио живети у Спарти, а касније и у Риму.